স্পোর্টস ডেস্ক: ক্যারিবিয়ান প্রিমিয়ার লিগে (সিপিএল) বার্বাডোজ ট্রিডেন্টসের বিপক্ষে ২ উইকেটে জিতে পয়েন্ট টেবিলের শীর্ষে গেইল-মাহমুদউল্লাহদের সেন্ট কিটস এন্ড নেভিস প্যাট্রিয়টস। ম্যাচে ব্যাটে-বলে ভূমিকা ছিল বাংলাদেশ তারকা মাহমুদউল্লাহ’র। বাস্সেটেরে প্রথমে ব্যাট করা বার্বাডোজ নির্ধারিত ২০ ওভার শেষে ৫ উইকেট হারিয়ে ১৬৮ রান করে। জবাবে ৮ উইকেট হারিয়ে ও ইনিংসের ২ বল বাকি থাকতে জয়ের বন্দরে পৌঁছে যায় সেন্ট কিটস। ১৬৯ রানের লক্ষ্যে খেলতে নেমে নিয়মিত বিরতিতে উইকেট হারায় সেন্ট কিটস। তবে শেষ দিকে ফ্যাবিয়ান অ্যালেনের ৬৪ রানের অপরাজিত ইনিংসে ভর করে জয় পায় তারা। ৩৪ বলে ৬টি চার ও ৪টি ছক্কায় নিজের ইনিংস সাজান তিনি। দুই ওপেনার ক্রিস গেইল ২২ ও এভিন লুইস ১৯ রান করেন। ১৫ রান আসে মাহমুদউল্লাহ’র ব্যাট থেকে।বার্বাডোজ বোলার মোহাম্মদ ইরফান ৩ উইকেট নেন। এছাড়া ইমরান খান নেন ২ উইকেট। টসে হেরে এর আগে প্রথমে ব্যাট করতে নেমে নিকোলাস পুরানের ৪৪, রোস্টন চেজের ৩৮ ও জেসন হোল্ডারের ঝড়ো ১১ বলে ৩০ রানের ইনিংসে ভর করে ১৬৮ রান সংগ্রহ করে বার্বাডোজ। সেন্ট কিটস বোলারদের মধ্যে স্পিনার তাবরাইজ শামসি দুটি উইকেট নেন। একটি করে উইকেট দখল করেন আলজারি জোসেফ ও মাহমুদউল্লাহ। ১০ ম্যাচে ৫ জয় ও ৪ হারে (একটি ম্যাচ পরিত্যক্ত) ১১ পয়েন্ট নিয়ে শীর্ষে আছে সেন্ট কিটস।